ITD-ILINK ยื่นประมูลงาน APM สุวรรณภูมิ 2.89 พันลบ.
ITD - ILINK ยื่นประมูลงาน APM สุวรรณภูมิ มูลค่างาน 2.89 พันลบ. รู้ผลมี.ค.นี้
10 มี.ค. 2560

แหล่งข่าวจากบริษัท ท่าอากาศยานไทย จำกัด (มหาชน) หรือ AOT เปิดเผยว่า ในวันนี้ (3 มี.ค.) มีเอกชนเพียง 2 รายเข้ายื่นเอกสารร่วมประกวดราคางานจัดซื้อพร้อมติดตั้งระบบขนส่งผู้โดยสารอัตโนมัติ (Automated People Mover : APM) ของโครงการพัฒนาท่าอากาศยานสุวรรณภูมิ เฟส 2 ในรอบใหม่ ซึ่งมีราคากลางอยู่ที่ 2,890 ล้านบาท จากที่ซื้อซองไป 7 ราย
ทั้งนี้ผู้ที่ยื่นซองประกวดราคาครั้งนี้ ได้แก่ บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD และ กิจการร่วมค้า IRTI  ซึ่งประกอบด้วย บริษัท อินเตอร์ลิ้งค์ คอมมิวนิเคชั่น จำกัด (มหาชน) หรือ ILINK บริษัท เรืองณรงค์ จำกัด บริษัท ที.อี.ซี.อินเตอร์เนชั่นแนล จำกัด  และท่าอากาศยานอินชอน
โดยขั้นตอนหลังจากนี้คณะกรรมการประกวดราคาดังกล่าว จะตรวจคุณสมบัติ และคาดว่าจะทราบผลผู้ชนะประมูลภายในเดือน มี.ค.นี้ และคาดว่าจะนำเสนอคณะกรรมการ AOT ได้รับทราบและอนุมัติให้ทันภายในเดือนนี้
อนึ่ง ในการประมูลรอบที่แล้ว มีผู้ผ่านคุณสมบัติเพียงรายเดียว คือ ITD จากที่ยื่นมา 3 ราย ทำให้ล้มเลิกการประมูลเมื่อปลายเดือน ธ.ค. 59